SAL-aflêpakkette: R2,2 mjd. begroot en basta | Netwerk24
Deur Ané van Zyl 06 Julie 2020 23:12
So het die departement van openbare ondernemings Maandag gesê in ’n verklaring waarin hy bekend gemaak het wat die pakkette sal behels. Daar word begroot dat minstens 1 000 mense afgelê sal word met ’n pakket wat behels betaling vir ’n kennisgewingmaand, een week vir elke jaar van voltooide diens, opgehoopte verlof, asook ’n 13de tjek.
Daar is ook ooreengekom dat skeidingspakkette bereken word op ’n terugwerkende salarisverhoging van 5,9% waarop in November ooreengekom is.
Vantevore is berig dat tot 3 700 van die 4 700 werknemers ingevolge die sakereddingsplan afgelê sal word.
Alle belanghebbendes, veral werknemers, sal aan die kortste ent trek indien die SAL gelikwideer word.
“Die departement is nie in die posisie om toe te gee aan enige verdere eise van enige vakbond vir bykomende voordele nie.
“Dit is aan al die vakbonde duidelik gemaak dat die R2,2 miljard wat vir skeidingspakkette begroot is, die beste is wat beskikbaar gestel kan word terwyl die regering deur groot finansiële probleme in die gesig gestaar word weens die huidige finansiële krisis,” lui die verklaring van die departement.
“Alle belanghebbendes, veral werknemers, sal aan die kortste ent trek indien die SAL gelikwideer word.”
Sprake van likwidasie het verlede week kop uitgesteek toe twee vakbonde gedreig het met ’n regsgeding teen die moontlike likwidasie van SAL nadat die regering aangedui het hy gaan nie verdere finansiering aan die sukkelende lugdiens verskaf nie.
Dit het sommige, waaronder die DA, tot die gevolgtrekking laat kom dat die tesourie die SAL wil sluit. Die departement het egter Maandag gesê daar moet nou gefokus word op die “maatskaplike plan” wat veronderstel is om werknemers wat afgelê word, toe te rus met opleiding en geleenthede om elders werk te kry.
“Die ontwikkelingsplan wat gefinaliseer word, is daarop gemik om werknemers wat afgelê is te bemagtig en hulle met nuwe vaardighede toe te rus wat hulle die beste geleentheid bied om weer in die lugvaartbedryf in diens geneem te kan word,” lui die departement se verklaring.
Meer oor: Suid-Afrikaanse Lugdiens (Sal) | Pakkette | Lugdiens